**Javno savjetovanje o Nacrtu Pravilnika o financiranju javnih potreba sredstvima proračuna Grada Zadra**

Zbog potrebe ujednačavanja postojeće prakse financiranja javnih potreba sredstvima iz javnih izvora s odredbama Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“, broj 26/15), pristupilo se donošenju novog Pravilnika o financiranju javnih potreba sredstvima proračuna Grada Zadra.

Razlog potrebnog usklađivanja proizlazi iz činjenice što se odredbe Uredbe prvenstveno odnose na nadležna tijela državne uprave, Vladine urede i tijela te druge javne institucije dok se na odgovarajući način primjenjuju na jedinice lokalne i područne (regionalne) samouprave, što u praksi, u nekim dijelovima Uredbe, dovodi do različite primjene.

U tom smislu, između ostalih, bile su i upute revizije obavljene krajem prošle godine. Primjera radi, tako je prema uputi revizije, u dijelu koji se odnosi na financiranje programa javnih potreba u sportu, sredstva za provedbu programa javnih potreba u sportu, a odnose se na provođenje sportskih aktivnosti djece, mladeži i studenata te opću i posebnu zdravstvenu zaštitu sportaša, potrebno u potpunosti prenijeti na račun Sportske zajednice u skladu s odredbama Zakona o sportu („Narodne novine“, broj 71/06,150/08,124/10,124/11, 86/12, 94/13, 85/15 i 19/16) te ugovorom sa Sportskom zajednicom osigurati njihovo korištenje u skladu s programima javnih potreba u sportu.

Uzimajući u obzir upute revizije te postojeću praksu svih specifičnosti dodjela sredstava udrugama iz javnih izvora, provodi se savjetovanje s javnošću s ciljem da se što veći broj zainteresiranih udruga s područja grada Zadra odnosno udruga koje djeluju na području grada Zadra uključi u pripremu konačnog Nacrta Pravilnika o financiranju javnih potreba sredstvima proračuna Grada Zadra. Na taj se način želi upoznati javnost sa predloženim Nacrtom i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja odluke i u konačnosti ugrađeno u odredbe odluke.

|  |
| --- |
| **Rok za očitovanje zainteresirane javnosti je zaključno s danom 04. listopada 2019. godine.** |
| Adresa e-pošte na koju se šalju očitovanja zainteresirane javnosti:  **ured.grada@grad-zadar.hr** |